04/08/2017

Bildo: manifestacio en 2014, subtene al la niĝeria GLATa-komunumo antaŭ la Niĝeria Alta komisiono en Najrobo, Kenjo. © SIMON MAINA / AFP

En Niĝerio, kvardek personoj estis arestitaj pasintan semajnfinon en Lagoso, pro «samseksemaj agoj». Neniuj novaĵoj pri ili estis transdonitaj. En Niĝerio, la leĝo de 2014 malpermesas la «publikajn kolektiĝojn, kiuj montras samseksemajn tendencojn». Temas pri delikto punebla per 10 ĝis 14 jaroj da malliberejo.

La faktoj okazis sabaton 29an de julio dum posttagmeze. Pluraj dekoj da personoj kolektiĝis en hotelo de Lagoso. Tio okazis el diskreta maniero, precizigas geja aktivulo, ĉar temis pri kolektiĝo organizita en la celo informi pri la veneraj transdoneblaj infektoj. Tio estas ankaŭ okazo rompi la izolitecon de la samseksemuloj kiuj scias, ke en tiu lando, ilia seksa orientiĝo estas kontraŭleĝa.

Sed la najbaruloj de tiu establaĵo informis la aŭtoritatojn. Laŭ la polico, 42 personoj estis arestitaj. Ili ŝajne estos baldaŭ juĝitaj. La situacio maltranviligas la gejan komunumon, kiel tiu aktivulo, kiu preferas atesti anonime por garantii sian propran sekurecon:

«Tiuj kolektiĝoj ĉefe utilas al prevento. Ili okazas kaŝe, ĉar tio estas malpermesita. Tamen nur en tiaj okazoj, la sanservoj povas konduki preventajn agojn kontraŭ aidoso. Ni vere estas maltrankvilaj: pro tiuj arestadoj, de post sabato pluraj seropozitivaj personoj ne plu havas aliron al siaj medikamentoj. Ili malbone nutriĝas kaj ne havas advokaton».

La leĝo subpremas la samseksemajn edziĝojn, kaj ĉiujn kolektiĝojn de la GLATa-komunumo. Tiu leĝo, laŭ raporto de "Human Rights Watch", fariĝis ilo uzata de kelkaj policistoj, por «pravigi la multnombrajn malobservadojn pri la homaj rajtoj».